Diari Oficial de la Generalitat Valenciana


Sumari del DOGV 8342, del 19-07-2018 (2018/6599)

Aprovació de l'informe ambiental i territorial estratègic de la modificació puntual número 9 del Pla general d'ordenació urbana.
--------------------------------------------------------------------------------------------------------------------------------

### Dades del document

Número de DOGV
:   8342

Data del DOGV
:   19-07-2018

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2018/6599


Data del document
:   28-06-2018

Organisme emissor
:   Ajuntament de Granja de Rocamora

Tipus de document
:   Anunci

Descriptors 

:   * Granja de Rocamora
    * administració local
    * pla d'urbanisme

Aprovació de l'informe ambiental i territorial estratègic de la modificació puntual número 9 del Pla general d'ordenació urbana. [2018/6599]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, es procedeix a publicar la resolució dictada per l'òrgan ambiental de l'Ajuntament de Granja de Rocamora, l'alcalde Javier Mora Rocamora, número de Resolució 8/2018, de data 14 de juny de 2018, de la qual es va donar compte al Ple de la corporació, en la sessió plenària de data 25 de juny de 2018, relativa a la modificació puntual número 9 del Pla general d'ordenació municipal urbana, formulada per l'Ajuntament de Granja de Rocamora.  
  
«Resolució d'Alcaldia número 8/2018  
Resolució d'informe ambiental i territorial estratègic de la modificació puntual número 9 del PGOU.  
Vist el document inicial estratègic de la modificació puntual número 9 del PGOU de Granja de Rocamora, elaborat per l'Ajuntament i de data juliol de 2017, i tenint en compte:  
I. Legislació aplicable  
L'avaluació ambiental és l'instrument de prevenció que permet integrar els aspectes ambientals en la presa de decisions de plans i programes, incorporant criteris de sostenibilitat que garantisquen una adequada prevenció dels impactes ambientals concrets que es puguen generar, alhora que estableix mecanismes de correcció o compensació.  
  
Aquesta obligatòria avaluació de les repercussions de determinats plans i programes en el medi ambient es va establir per la Directiva 2001/42/CE, del Parlament Europeu i del Consell, de 27 de juny de 2001; i la seua transposició a l'ordenament jurídic espanyol es materialitza en la Llei 21/2013, de 9 de desembre, de l'Estat, d'avaluació ambiental.  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
L'avaluació ambiental i territorial estratègica dels plans i programes s'inclou en la nostra normativa autonòmica en la Llei 5/2014, de 25 de juliol, d'ordenació del territori, urbanisme i paisatge (d'ara en avant LOTUP), que regula una tramitació ambiental i urbanística unificada, distingint dos tipus de procediments, ordinari i simplificat, d'avaluació ambiental i territorial estratègica, i és l'òrgan ambiental i territorial el que resoldrà sobre aquests casos tenint en consideració els criteris de l'annex VIII d'aquesta llei.  
II. Característiques de la modificació número 9 del PGOU  
D'acord amb l'informe emés pel tècnic municipal el passat 9 d'abril, aquesta modificació té per objecte la modificació puntual número 9 que té per objecte facilitar la disponibilitat del sòl dotacional docent contigu al col·legi d'Educació Primària San Pedro. Excepte una propietat mínima, el gros de la dita parcel·la està classificada com a sòl urbà i qualificada íntegrament com a xarxa primària docent del municipi de Granja de Rocamora, i actualment és de titularitat privada.  
  
Com que existeix sòl dotacional qualificat com a xarxa secundària d'equipament administratiu en excés en la proximitat, i resta del nucli urbà, és possible la realització d'un canvi d'ús recíproc tal que es puga materialitzar un transvasament de 1.188 m² de sòl urbà residencial per igual superfície de sòl urbà dotacional qualificat com a xarxa secundària d'equipament administratiu d'altres sectors. Amb això no s'altera més que la distribució d'ambdós tipus de sòl sense alterar la proporció de cada un d'ells en el vigent PGMOU.  
Per tant, l'àmbit de la modificació se circumscriu al nucli urbà; afecta exclusivament sòl classificat com a urbà. Específicament terrenys inclosos en els sectors UE 1, UE 2 i UE 5.  
  
Examinat el contingut del document inicial estratègic resulta que s'ajusta als supòsits assenyalats en l'article 46.3 de la LOTUP perquè:  
- No es modifica l'ordenació estructural.  
- Afecta tres parcel·les de reduïda extensió.  
- No compleix els requisits de l'article 46.1.  
- No genera problemes ambientals apreciables ja que reordena àrees de sòl equivalents dins del perímetre d'un nucli urbà de reduïdes dimensions, sense que això supose augment d'edificabilitat.  
- Estableix el marc per a projectes i altres activitats.  
- No influeix en altres plans o programes.  
- No afecta el valor i la vulnerabilitat de l'àrea afectada.  
III. Identificació i valoració de possibles efectes sobre el medi ambient.  
Una vegada tramitat el procediment per a l'avaluació ambiental territorial estratègica simplificada, el tècnic municipal ha emés l'informe d'avaluació ambiental territorial estratègica.  
Segons aquest informe, la modificació manté íntegrament el traçat urbà existent en l'actualitat, per la qual cosa no es produirà cap alteració significativa del medi ambient de partida durant l'aplicació del pla.  
  
L'àmbit de la modificació està inclòs en el nucli urbà de la població. Com s'ha indicat, la zona està completament urbanitzada, per la qual cosa no pareix lògic que puguen plantejar-se importants intervencions de transformació urbana que puguen afectar el medi ambient. A causa de la situació i les dimensions de l'àmbit tampoc es planteja cap influència sobre el territori.  
La modificació es proposa en un entorn urbanitzat completament consolidat per la qual cosa no planteja cap afecció en el medi ambient i el territori. Si bé la modificació no altera de forma apreciable la imatge urbana de l'entorn immediat, permetrà garantir que les intervencions d'edificació siguen coherents amb els usos previstos en el planejament. El nou planejament es planteja en un àmbit molt reduït que no inclou ni altera cap element estratègic del territori.  
En la proposta de modificació del planejament no s'augmenta la superfície edificable privada, ni tindrà efectes perceptibles apreciables en l'entorn de les àrees afectades.  
D'acord amb el que s'ha exposat en l'informe, es proposa emetre l'informe ambiental i territorial estratègic favorable segons estableix l'article 51.2.b de la LOTUP, en relació amb la modificació puntual número 9 del PGOU objecte de tramitació. Tenint en compte les consultes realitzades i l'anàlisi efectuada, es pot concloure que el procediment d'avaluació simplificada és prou per a determinar que la referida modificació no presenta efectes significatius sobre el medi ambient, i correspon continuar la tramitació d'aquesta d'acord amb la seua normativa sectorial.  
IV. Òrgan competent  
La competència en matèria d'avaluació ambiental i estratègica no està assignada a cap òrgan en la LBRL. No obstant això, com que l'aprovació dels plans urbanístics correspon al Ple ?article 22.c?, podria entendre's que és convenient que l'avaluació ambiental es realitze per un altre òrgan municipal. En aquest sentit, en el procediment d'avaluació ambiental el Ple de l'Ajuntament serà l'òrgan substantiu a què es refereix l'article 48.b de la LOTUP. L'òrgan promotor pot ser el Ple o l'alcalde, en funció de qui inicie el procediment per a l'elaboració i adopció del pla (article 48.a).  
  
Així les coses, a la vista de la LBRL pot tindre la condició d'òrgan ambiental i territorial municipal l'alcalde, ja que té una competència residual ?article 21.1.s de la LBRL?, i pot delegar en la Junta de Govern Local o en un tinent d'alcalde. Atés que no s'ha realitzat cap delegació, és l'alcalde qui ha de dictar les resolucions que siguen procedents d'acord amb el procediment d'avaluació ambiental establit en la LOTUP.  
Per tot això, resolc:  
  
Primer. Emetre informe ambiental i territorial estratègic de la modificació puntual número 9 del PGOU de Granja de Rocamora, i resoldre l'avaluació ambiental i territorial estratègica pel procediment simplificat per considerar que la dita modificació no té efectes significatius sobre el medi ambient i el territori, d'acord amb els criteris establits en l'annex VIII de la LOTUP i els informes tècnics que hi ha en l'expedient.  
   
Segon. Donar compte de la present resolució al Ple de l'Ajuntament, com a òrgan substantiu, i indicar la procedència de continuar la tramitació de la modificació del Pla conforme a l'article 57 i concordants del capítol III del títol III del llibre I de la LOTUP.  
   
Tercer. Ordenar la publicació de la present resolució de l'informe ambiental i territorial estratègic pel procediment simplificat en el Diari Oficial de la Generalitat Valenciana (DOGV), i deixar constància que l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el DOGV, no s'haguera procedit a l'aprovació del document avaluat en termini màxim de quatre anys des de la seua publicació.  
   
  
Quart. Fer constar que contra la present resolució no es pot interposar cap recurs, sense perjudici dels que, si és el cas, siguen procedents davant de l'acte que aprove la modificació de l'instrument de planejament en tramitació.  
Granja de Rocamora, 14 de juny de 2018. L'alcalde: Javier Mora Rocamora.»  
  
Granja de Rocamora, 28 de juny de 2018.- L'alcalde: Javier Mora Rocamora.